مرّیخده حیات ایزلری تاپماغا بیر آددیم
کئچن ایلین آذرینده "کیپ کاناورال" فضایی مرکزدن گؤیه بیر اطلس راکتین توللانماسیله ایکی میلیارد یاریملیق پروژهنین سون مرحلهسی باشلاندی. «گؤرهسن مرّیخده حیات ایزلری وار؟» قدیمی سوآلینا جواب وئرمک اوچون.
دوققوز آی اون بیر گوندن سونرا "کیوریاسیتی" مریخ گزنی موفقیّتله 2.4 کیلومتر خطایلا مریخین موشخص اولان نوقطهسینه یئندی.
"کیوریاسیتی" بوتون سوآللارا جواب وئره بیلمهسهده یئردن کنارداکی حیاتین علامتلرینی تانییا بیلر.
کئچن هفته، حاضیرلاماسی آلتی آی چکن بیر پروژهنین ایجراسیله بو علامتلرین تاپیلماسینا اومید چوخالدی.
"کیوریاسیتی" مریخ گزنی بیرینجی دفعه اولاراق مریخین اوستواسینداکی قایالارین بیرینه نفوذ ائدیب آزماییشگاهی تحقیقلر اوچون نمونه گؤتوره بیلدی. بو نمونهده تحقیق ائلهمگین، مریخ کؤرهسینین کئچمیشده حیاتین اولوب اولماماسی باخیمدان اهمیتی وار.
"کیوریاسیتی"، مریخین "گیل" جولاسیندا –مریخ اوستواسیندا درین بیر جولا- اؤز قازینتیسینی آپاردی. 6.4 سانتی متر درینلیگی و 1.6 سانتی متر ائنلیگینده بیر دلیک آچیب بوز رنگده یوموشاق پودر چیخارتدی.
بو، اینسانین آیری کؤره درینلیگینه بیرینجی نفوذ ائتمهسیدیر.
بو دلیگین تصویرلری صاباحیسی گون یئره موخابیره اولدو.
پروژهنین ارشد عالیمی پروفسور جان گروتیزینگر، بو نمونه گؤتورمگی، کیوریاسیتینین مریخه یئنمهسیندن سونرا بو تیمین اَن بؤیوک موفقیّتی آدلاندیردی."کیوریاسیتی" متهسینی حاضیرلاماق آلتی آی چکدی. بو مته 2.2 مترلیک مریخ گزن روباتین قولونون آخیرینه قوشولوب. بو مته مریخ گزنین اون اساس علمی ابزارلارینین آخیرینجیسیدیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab